CELEX: 32020D1348
Language: fi
Date: 2020-09-25 00:00:00
Title: Neuvoston täytäntöönpanopäätös (EU) 2020/1348, annettu 25 päivänä syyskuuta 2020, tilapäisen tuen myöntämisestä Kroatian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena

29.9.2020   
               
               
                  FI
               
               
                  Euroopan unionin virallinen lehti
               
               
                  L 314/28
               
            
         NEUVOSTON TÄYTÄNTÖÖNPANOPÄÄTÖS (EU) 2020/1348,
         annettu 25 päivänä syyskuuta 2020,
         tilapäisen tuen myöntämisestä Kroatian tasavallalle asetuksen (EU) 2020/672 nojalla työttömyysriskien lieventämiseksi hätätilassa covid-19:n leviämisen seurauksena
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisen hätätilasta aiheutuvien työttömyysriskien lieventämisen tilapäisen tukivälineen (SURE) perustamisesta covid-19:n leviämisen seurauksena 19 päivänä toukokuuta 2020 annetun neuvoston asetuksen (EU) 2020/672 (1) ja erityisesti sen 6 artiklan 1 kohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Kroatia pyysi 6 päivänä elokuuta 2020 unionilta taloudellista apua täydentääkseen kansallisia toimiaan, joilla se pyrkii lieventämään covid-19:n leviämisen vaikutuksia ja käsittelemään taudin leviämisen sosioekonomisia seurauksia työntekijöille ja itsenäisille ammatinharjoittajille.
                  
               
                     (2)
                  
                  
                     On odotettavissa, että covid-19:n leviäminen ja Kroatian toteuttamat poikkeukselliset toimenpiteet taudin leviämisen ja sen sosioekonomisten ja terveyteen liittyvien vaikutusten rajoittamiseksi vaikuttavat perinpohjaisella tavalla maan julkiseen talouteen. Komission kevään 2020 talousennusteen mukaan Kroatian julkistalouden alijäämän odotettiin olevan 7,1 prosenttia ja julkisen velan 88,6 prosenttia suhteessa bruttokansantuotteeseen (BKT) vuoden 2020 loppuun mennessä. Komission kesän 2020 väliennusteen mukaan Kroatian BKT:n ennustetaan supistuvan 10,8 prosenttia vuonna 2020.
                  
               
                     (3)
                  
                  
                     Covid-19:n leviämisen vuoksi huomattava osa Kroatian työvoimasta on joutunut keskeyttämään työssäkäynnin tai työnhaun. Tämä on johtanut siihen, että johdanto-osan 4 ja 5 kappaleessa mainittuihin työpaikkojen säilyttämistä koskevaan tukeen covid-19:n koettelemilla aloilla ja työajan lyhentämiseen annettuun tukeen liittyvät Kroatian julkiset menot ovat kasvaneet äkillisesti ja voimakkaasti.
                  
               
                     (4)
                  
                  
                     Tarkemmin ottaen ”työmarkkinalain” (2), johon viitataan 6 päivänä elokuuta 2020 päivätyssä Kroatian pyynnössä, nojalla Kroatian työvoimapalvelu päätti (3) ottaa käyttöön toimenpiteen, jolla myönnetään yhteisrahoitusta työntekijöiden palkkoihin yrityksille, joiden tulot laskevat (20 prosenttia maalis-toukokuussa 2020 tai 50 prosenttia kesäkuussa 2020), edellyttäen että työsuhdetta ei päätetä. Maaliskuun 2020 osalta tuen määrä on 3 250,00 Kroatian kunaa jokaista kokoaikaista työntekijää kohti ja huhti-, touko- ja kesäkuun 2020 osalta kuukausittaisen tuen määrä on 4 000 kunaa jokaista kokoaikaista työntekijää kohti;
                  
               
                     (5)
                  
                  
                     Kroatian työvoimapalvelu päätti (4)”työmarkkinalain” nojalla ottaa käyttöön myös toimenpiteen, jolla tuetaan työajan tilapäistä lyhentämistä kesä- ja joulukuun 2020 välisenä aikana minkä tahansa alan yrityksessä, joka työllistää vähintään 10 työntekijää, edellyttäen että työsuhdetta ei päätetä. Toimenpiteellä kutakin työntekijää voidaan rahoittaa enintään 2 000 kunalla kuukaudessa.
                  
               
                     (6)
                  
                  
                     Kroatia täyttää taloudellisen avun pyytämiselle asetuksen (EU) 2020/672 3 artiklassa säädetyt edellytykset. Kroatia on toimittanut komissiolle asianmukaisen näytön siitä, että toteutuneet ja suunnitellut julkiset menot ovat kasvaneet 1 381 780 800 euroa 1 päivästä helmikuuta 2020 covid-19:n leviämisen sosioekonomisten vaikutusten lieventämiseksi toteutettujen kansallisten toimenpiteiden johdosta. Kyseessä on menojen äkillinen ja voimakas kasvu ottaen huomioon kyseisten toimenpiteiden piiriin kuuluvien työntekijöiden määrän lähes yhtäkkinen ja ennennäkemätön kasvu ja toimenpiteisiin liittyvien menojen suuruus Kroatiassa. Kroatia aikoo rahoittaa kasvaneista menoista 210 000 000 euroa unionin varoilla ja 151 180 800 euroa omalla rahoituksella.
                  
               
                     (7)
                  
                  
                     Komissio on asetuksen (EU) 2020/672 6 artiklan mukaisesti kuullut Kroatiaa ja varmistanut niiden toteutuneiden ja suunniteltujen julkisten menojen äkillisen ja voimakkaan kasvun, jotka liittyvät suoraan työajan lyhentämisjärjestelyihin ja vastaaviin toimenpiteisiin, joihin viitataan 6 päivänä elokuuta 2020 päivätyssä pyynnössä.
                  
               
                     (8)
                  
                  
                     Kroatialle olisi sen vuoksi myönnettävä taloudellista apua maan auttamiseksi selviytymään covid-19:n leviämisen aiheuttaman talouden vakavan häiriön sosioekonomisista vaikutuksista. Komission olisi tehtävä päätökset erien ja osaerien maturiteeteista, suuruudesta ja maksamisesta tiiviissä yhteistyössä kansallisten viranomaisten kanssa.
                  
               
                     (9)
                  
                  
                     Tällä päätöksellä ei saisi rajoittaa sisämarkkinoiden toiminnan vääristymiseen liittyvien mahdollisten menettelyjen, erityisesti perussopimuksen 107 ja 108 artiklan mukaisten menettelyjen, tuloksia. Sillä ei poisteta jäsenvaltioille perussopimuksen 108 artiklan nojalla kuuluvaa velvoitetta ilmoittaa komissiolle mahdollisista valtiontuista.
                  
               
                     (10)
                  
                  
                     Kroatian olisi ilmoitettava komissiolle suunniteltujen julkisten menojen toteutumisesta säännöllisin väliajoin, jotta komissio voi arvioida, missä määrin Kroatia on toteuttanut kyseiset menot.
                  
               
                     (11)
                  
                  
                     Päätös taloudellisen avun myöntämisestä on tehty ottaen huomioon Kroatian tämänhetkiset ja odotettavissa olevat tarpeet sekä muiden jäsenvaltioiden asetuksen (EU) 2020/672 nojalla jo toimittamat tai suunnitteilla olevat taloudellisen avun pyynnöt, soveltaen samalla yhdenvertaisen kohtelun, solidaarisuuden, oikeasuhteisuuden ja avoimuuden periaatteita,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kroatia täyttää asetuksen (EU) 2020/672 3 artiklassa säädetyt edellytykset.
         
         
            2 artikla
            
               1.   Unioni asettaa Kroatian saataville enintään 1 020 600 000 euron lainan. Lainan keskimääräinen enimmäismaturiteetti on 15 vuotta.
            
            
               2.   Tällä päätöksellä myönnetyn taloudellisen avun saatavuusaika on 18 kuukautta tämän päätöksen voimaantuloa seuraavasta päivästä alkaen.
            
            
               3.   Komissio asettaa unionin taloudellisen avun Kroatian saataville enintään kahdeksassa erässä. Kukin erä voidaan maksaa yhdessä tai useammassa osaerässä. Ensimmäisen erän osaerien maturiteetit voivat olla pidempiä kuin 1 kohdassa tarkoitettu keskimääräinen enimmäismaturiteetti. Tällöin seuraavien osaerien maturiteetit on asetettava niin, että 1 kohdassa tarkoitettu keskimääräinen enimmäismaturiteetti toteutuu, kun kaikki erät on maksettu.
            
            
               4.   Ensimmäinen erä maksetaan sillä edellytyksellä, että asetuksen (EU) 2020/672 8 artiklan 2 kohdassa säädetty lainasopimus on tullut voimaan.
            
            
               5.   Kroatia maksaa asetuksen (EU) 2020/672 4 artiklassa tarkoitetut unionin rahoituskustannukset kunkin erän osalta sekä tämän artiklan 1 kohdan mukaisesti myönnettyyn lainaan liittyvästä rahoituksesta unionille mahdollisesti aiheutuvat maksut, kulut ja menot.
            
            
               6.   Komissio päättää erien suuruudesta ja maksamisesta sekä osaerien suuruudesta.
            
         
         
            3 artikla
            Kroatia voi rahoittaa seuraavia toimenpiteitä:
            
                        a)
                     
                     
                        työpaikkojen säilyttämistä koskevat tuet covid-19:n koettelemilla aloilla, sellaisina kuin niistä säädetään ”työmarkkinalain” 35 ja 36 §:n mukaisessa Kroatian ”työvoimapalvelun 20 päivänä maaliskuuta 2020 antamassa päätöksessä” ja sen myöhemmissä muutoksissa; ja
                     
                  
                        b)
                     
                     
                        työajan lyhentämiseen annettava tuki, sellaisena kuin siitä säädetään ”työmarkkinalain” 35 ja 36 §:n mukaisessa Kroatian ”työvoimapalvelun 29 päivänä kesäkuuta 2020 antamassa päätöksessä” ja sen myöhemmissä muutoksissa.
                     
                  
         
            4 artikla
            Kroatian on ilmoitettava komissiolle suunniteltujen julkisten menojen toteutumisesta viimeistään 30 päivänä maaliskuuta 2021 ja sen jälkeen kuuden kuukauden välein, kunnes kyseiset suunnitellut julkiset menot ovat toteutuneet täysimääräisinä.
         
         
            5 artikla
            Tämä päätös on osoitettu Kroatian tasavallalle.
            Tämä päätös tulee voimaan päivänä, jona se annetaan tiedoksi vastaanottajalle.
         
         
            6 artikla
            Tämä päätös julkaistaan Euroopan unionin virallisessa lehdessä.
         
         
            Tehty Brysselissä 25 päivänä syyskuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  EUVL L 159, 20.5.2020, s. 1.
         
            (2)  OG 118/18, 32/20.
         
            (3)  20 päivänä maaliskuuta 2020 annettu ja 25 päivänä maaliskuuta, 7 päivänä huhtikuuta, 9 päivänä huhtikuuta, 6 päivänä toukokuuta, 28 päivänä toukokuuta, 18 päivänä kesäkuuta, 25 päivänä kesäkuuta, 10 päivänä heinäkuuta ja 29 päivänä heinäkuuta 2020 muutettu päätös. Päätökset ovat saatavilla osoitteessa https://www.hzz.hr/o-hzz/upravno-vijece/upravno-vijece_sjednice-2020.php.
         
            (4)  29 päivänä kesäkuuta 2020 annettu ja 10 päivänä heinäkuuta 2020 muutettu päätös, saatavilla osoitteessa https://www.hzz.hr/o-hzz/upravno-vijece/upravno-vijece_sjednice-2020.php.